  Анжелика Тихонова корреспондент Удмуртиысь йӧскалык лыдӟетъюрт Быдӟым Атыкай ожын вормонлы 75 ар тырмонлы сӥзем ужрадъёссэ мытэ. 26-тӥ толсуре лыдӟиськонни Вормонлэн котырес лыдпусэзлы ӵектосъёсты улонэ пыӵатонэ пыриськись волонтёръёсыныз пумиськон ортчытоз. Со сярысь ужъюртлэн пресс-службаез ивортэ. Волонтёръёс понна со элькунлэн бадӟым ӵектосъёсаз пыриськыны но ож аръёсы Атыкай музъем понна бырем Удмуртиысь ожгарчиослэсь нимъёссэс улонэ пыраклы кельтон ужын пытьызэс кельтыны туж умой луонлык луэ Удмуртиысь йӧскалык лыдӟетъюртлэн пресс-службаезЛыдӟетъюртлэн одӥгез валтӥсез ӵектосэз - 2016-тӥ арын мытэм «Фронтысь ивор» («Весточка с фронта») акци. Со улсын калыкен ваем 656 ужкагазъёсты выльдӥзы но оцифровать каризы. 2020-тӥ арын Удмуртиысь йӧскалык электрон лыдӟетъюрт улсын фронтысь ужкагазъёсын огъя электрон база кылдытыны чакламын. «Солдатэз утчан» («Поиск солдата») буре ваён элькун акци улсын лыдӟетъюрт волонтёръёсын ӵош информационно-консультационной площадкаос радъялоз. Отын элькунын улӥсьёслы Быдӟым Атыкай оже пыриськем ӵыжы-выжыоссы сярысь ивор, улон сюрессэс тодыны юрттозы. Ужрадын эскеронъёсъя «География памяти» адӟытон ӵектосэн тодматозы. Со Быдӟым Атыкай ож вакытэ кунгож сьӧрын бырем яке чиптэм-чаптэм ышем Удмуртиын улӥсьёсты буре ваён интыослы сӥземын. Солы йылпумъян быремъёслэсь лыдзэс но соосты ватэм интыосты возьматӥсь трос форматъем ужкагаз кылдытон луоз. Волонтёръёсын пумиськонын та но мукет ӵектосъёс бордын ужан радлык пумысен вераськозы. Радъясьёс ужрадъёсы пыриськонлэн кулэлыкез сярысь мадёзы. Ужрад 16 часын Удмуртиысь йӧскалык лыдӟетъюртын ортчоз (Удмуртской урам, 264-тӥ юрт), пумиськонэ вань мылкыд карисьёсты ӧтё.  Тодэ вайытом, 2020-тӥ арез Россиын Тодын возёнлэн но данлыклэн ареныз ялӥзы. Тегъёс: Мерлык Ижкар БыдӟымАтыкайож волонтёръёс Йӧскалыклыдӟетъюрт  